GUÍA DE SALTOS Á COMBA

Movementos básicos e consellos para unha correcta aprendizaxe

Salto de corda individual

Tamaño da corda

A lonxitude da corda debe estar adaptada á estatura de cada persoa. Para iso hai que agarrar á corda por ambos extremos estando a parte central en contacto co chan. A continuación pisar cos pés á corda e unha vez estirados os extremos estes deben de chegar á altura da axila. Se o supera haberá que recoller corda e se non chega ata o sobaco haberá que cambiar a corda por outra máis longa.

Técnica para mover á corda

Os brazos inician o movemento desde unha posición aberta. É un erro colocar os brazos pegados detrás da nuca.

O movemento da corda prodúcese pola acción do pulso. Non é por tanto un movemento completo de brazos.

Os cóbados deben de estar próximos ao corpo e non afastados.

A corda debe rozar levemente o chan.

Hai que manter un ritmo constante e continuo.

Técnica para o salto

Saltar cando a corda pase por debaixo dos pés.

Realizar o salto apoiando unicamente a punta dos pés, o que facilitará un novo impulso para o seguinte salto. Nunca se fará sobre a planta.

Flexionar lixeiramente os xeonllos para que a amortiguación do corpo non sexa brusca. É un erro moi común flexionar moitísimo os xeonllos o que ocasiona maior cansancio e maior carga nos músculos e articulacións.

A cabeza mirará cara o frente e non cara abaixo para manter desta maneira o equilibrio.

O corpo debe de estar recto e relaxado para evitar un exceso de tensión muscular.

Saltos de corda individual que se traballarán nas sesións.

Consultar as fichas que se entregarán no anexo e que fan referencia á descrición, aspectos básicos e erros comúns sobre os saltos que se traballarán na clase: básico a pés xuntos, slalom, abrir e pechar, tesoiras, péndulo, salto en carreira e básico por parella.

Salto tradicional de entrar e saír

Técnica para mover a corda entre dúas persoas

Acoplar o ritmo da persoa coa que damos á comba xa que neste caso o movemento da corda realízano dúas persoas. É fundamental ir sincronizados.

Durante o movemento hai que utilizar todo o brazo, desde o ombro ata o pulso, aínda que principalmente o xiro da corda faise co cóbado e co pulso.

Técnica para entrar

A comba pode xirar en dous sentidos: sentido do movemento da persoa que vai entrar (lado bo) e sentido contrario ao movemento da persoa que vai entrar (lado malo).

Para entrar polo lado bo, a persoa que vai saltar ten que esperar a que a corda toque o chan, momento no que entrará a toda velocidade a ocupar a posición central para a continuación saltar.

Para entrar polo lado malo, a persoa que vai saltar ten que esperar a que a comba pase cerca da súa cara en movemento ascendente, momento no que iniciará a fase de entrada. A diferencia do lado bo, aquí hai que entrar saltando.

Técnica para saltar

Realizar o salto apoiando unicamente a punta dos pés.

Flexionar lixeiramente os xeonllos para que o impacto na recepción non sexa brusco.

O corpo ten que estar erguido e relaxado.

Centrar a mirada nunha das persoas que está a dar á corda. Haberá que saltar no momento en que baixe o seu brazo. Hai que resaltar que esta é a única diferencia respecto ao salto de corda individual.

Técnica para saír

Saír unha vez realizada a recepción do salto e coa maior rapidez posible.

Saír na dirección contraria á que entramos.

Consultar no anexo a ficha modelo onde se explica a descrición, os aspectos básicos e os erros comúns deste salto.